Broj: 711-I-829-M-132/22-02-17

Zagreb, 9. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Dinka Blaževića, ravnatelja Opće bolnice Virovitica,** za davanjem mišljenja Povjerenstva, na 163. sjednici, održanoj 9. ožujka 2022., daje sljedeće:

**MIŠLJENJE**

**Nije u suprotnosti s odredbama ZSSI/21-a da obveznik Dinko Blažević, ravnatelj Opće bolnice Virovitica, iskoristi ugovoreno pravo te da se nakon prestanka obnašanja navedene dužnosti zaposli u ovoj ustanovi na drugom radnom mjestu.**

Obrazloženje

Zahtjev za davanjem mišljenja Povjerenstva podnio je Dinko Blažević, ravnatelj Opće bolnice Virovitica. U knjigama ulazne pošte Povjerenstva zahtjev je zaprimljen 1. ožujka 2022. pod poslovnim brojem 711-U-3351-M-127/22-01-3, povodom kojeg se vodi predmet broj M-127/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI/21-a, stoga je Dinko Blažević za kojeg je uvidom u podatke sudskog registra nadležnog Trgovačkog suda u Bjelovaru utvrđeno da obnaša dužnost ravnatelja Opće bolnice Virovitica, kojoj je jedini osnivač Virovitičko-podravska županija, dužan pridržavati se odredbi navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je temeljem provedenog javnog natječaja 4. lipnja 2018. imenovan na dužnost ravnatelja Opće bolnice Virovitica na mandatno razdoblje od 4 godine te da je sa Općom bolnicom Virovitica sklopio ugovor o radu na određeno vrijeme, za navedeno razdoblje. Obveznik navodi da je tim ugovorom, između ostalog, utvrđeno da mu se osigurava odgovarajuće radno mjesto na neodređeno vrijeme u Općoj bolnici Virovitica u skladu s njegovom stručnom spremom, obrazovanjem i radnim iskustvom, u slučaju da nakon isteka mandata ne bude ponovno izabran ili bude razriješen prije isteka mandata iz nekog od zakonom predviđenih razloga.

Nadalje navodi da je u zdravstveni sustav došao nakon rada u bankarskom sektoru te da prije imenovanja na dužnost ravnatelja nije bio zaposlenik Opće bolnice Virovitica te traži mišljenje Povjerenstva može li u slučaju da nakon isteka mandata ne bude ponovno izabran ili dođe do razrješenja prije isteka mandata iz nekog od zakonom predviđenih razloga sklopiti ugovor o radu na neodređeno radno vrijeme sa navedenom ustanovom, odnosno bi li takvo zapošljavanje predstavljalo sukob interesa.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

U ovoj situaciji obveznik je prilikom zasnivanja radnog odnosa ravnatelja u Općoj bolnici Virovitica, nakon provedenog javnog natječaja, s predmetnom ustanovom ugovorio pravo da ga se nakon prestanka obnašanja navedene dužnosti rasporedi na drugo radno mjesto na toj ustanovi, sukladno njegovoj stručnoj spremom, obrazovanju i radnom iskustvu. Iz navedenog proizlazi kako nije koristio ovlasti koje ima kao ravnatelj zdravstvene ustanove kako bi za sebe postigao osobnu korist, već da je isto ugovoreno prije stupanja na istu dužnost.

Zakonska odredba članka 23. stavka 2. ZSSI721-a odnosi se na zasnivanje radnog odnosa nakon prestanka mandata u drugoj pravnoj osobi u odnosu na onu u kojoj je obveznik obnašao javnu dužnost.

S obzirom da odredbama ZSSI/21-a nije propisano ograničenje koje bi se odnosilo na zasnivanje radnog odnosa nakon prestanka mandata u tijelu javne vlasti u kojem je obnašao dužnost, obveznik Dinko Blažević može iskoristiti ugovoreno pravo te se nakon prestanka obnašanja dužnosti ravnatelja Opće bolnice Virovitica može zaposliti u ovoj ustanovi na drugom radnom mjestu. Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana